Document ID: /roh_data/filtered/fineweb-2-filterrobots_roh.jsonl.gz/42855

L’uniun da giuventetna Tinizong-Rona dombra actualmaintg 13 commembras e commembers ed è cunchegl la pi pitschna giuventetna an nossa val. Tenor statets ò l’uniun igl intent d’uneir giovnas e giovens an vischnanca per intensivar la cuminanza e promover igl spiert cultural. Uscheia sarogl naschia differentas tradiziuns ed usits tgi vignan per part anc oz practitgias ainten l’uniun da giuventetna Tinizong-Rona.
Igl noss onn antscheva cun la radunanza generala tgi ò li mintgamai igl schaner. Durant chella vign decidia sur da varsaquantas tgossas tgi vignan realisadas igl proxim onn. D’anviern organisainsa pigl solit en de da skis u ena scusalada cun ena bunga tschagna. La premaveira faschainsa ena pitschna viandada tras las nossas belas muntognas per galdeir e star an cuminanza. Tge tgi pò naturalmaintg betg mantger è la nossa festa d’otgover, tgi vign da nov organisada ansemen cun la Scuntrada. Tot tenor cassa vo l’uniun mintg’onn sen en viadi. Igls davos onns è l’uniun stada an differents lis an Europa ed er adegna daple an la nossa bela Svizzra. Chegl è ena pitschna survista dallas activitads dall’uniun da giuventetna Tinizong-Rona.